**Radio Slovenija, 3. program RA SLO – Program Ars**

**Maja Žvokelj, Urednica za kulturo**

Rada bi nekaj uvodnih besed namenila stanju umetnostne kritike na Radiu Slovenija in na 3. programu – programu Ars, ki je edini v radijski mreži javnega medija, ki producira ta žanr. Mislim, da so najbolj povedne naše številke. Lani smo v Uredništvu za kulturo in Uredništvu za resno glasbo skupaj z mrežo zunanjih sodelavcev pripravili:

* **154 knjižnih ocen**
* **152 ocen koncertov resne glasbe, opernih in baletnih predstav**
* **90 filmskih ocen**
* **70 gledaliških ocen**.

Skupno torej **466** ocen oz. mnenjskih radijskih zapisov krajših in daljših formatov. Te številke izpričujejo dejstvo, da na Arsu ocenam naklonimo veliko kadrovske energije in financ.

**Tradicija kritike na Radiu Slovenija**

Kritiška tradicija in tradicija refleksije na radiu segata v čas takoj po 2. sv. vojni. Predhodnice današnjih oddaj so bile na radijskem sporedu že leta 1946. V desetletjih do danes so radijsko kritiko sooblikovala pomembna imena, npr. Ciril Zlobec, Rapa Šuklje, Veno Taufer, Marjan Strojan itd. Ob taki zapuščini seveda čutimo, da je naše poslanstvo, da kritiko čimbolj ohranimo v gabaritih, podedovanih od prejšnjih generacij. Zaenkrat mislim, da nam glede na dane okoliščine to dobro uspeva.

Za negovanje kritike se mi zdijo ključni naslednji pogoji: to, da si kritike želimo, ker se zavedamo njenega pomena; to, da ji namenimo prostor oz. imamo rezerviran zanjo prostor; to, da imamo finančno-kadrovsko situacijo, ki nam omogoča plačilo kritikov.

**Težave in izzivi za prihodnost**

Zaskrbljujoča je – na makroravni za RTV, mikroravni za Ars, na nanoravni pa kritiko – finančna situacija RTV-ja in z njo povezana kadrovska situacija, nenadomeščanje odhodov sodelavcev ipd.

Zaradi finančne situacije smo že bili primorani v krčenje. Če smo v oddaji S knjižnega trga leta 2022 objavili 196 knjižnih ocen, leta 2023 še 191 knjižnih ocen, smo bili lani zaradi nižanja stroškov prisiljeni znižati število ocen na 154 knjižnih ocen; torej približno 20 odstotkov ocen manj. Trudimo se, da tega ne občutijo slovenski avtorji in avtorice, število ocenjenih izvirnih del je praktično enako, zelo pa se to pozna pri prevodih, kar posledično pomeni izgubljanje stika s svetovnimi trendi in zapiranje v ozke okvire.

Opozorila bi tudi na dejstvo, kako velik odstotek Arsovih variabilnih stroškov predstavljajo izplačani honorarji umetnikom in kulturnikom (pisateljem, glasbenikom, skladateljem, igralcem, prevajalcev, kritikom itd.), pa plačila tantiem, avtorskih pravic ipd.

**Navzočnost in doseg ocen**

Radijske ocene objavljamo v specializiranih oddajah (Gremo v kino, S knjižnega trga, Glasbeni utrip), krajše ocene pa umeščamo v radijska poročila. Pri poročilih je odmev širši, saj ocene predvajamo tudi na ostalih programih mreži Radia Slovenija (Prvem, Valu 202, Radiu Koper, Radiu Maribor). Radijska poročila (sploh osrednji oddaji) so zelo poslušana in postavljena v eksponirane programske pasove. Drugo jutranjo kroniko (po raziskavah Mediane v obdobju januar–maj 2025) dnevno sliši več kot 150.000 ljudi, Dogodke in odmeve več kot 130.000 poslušalcev in poskušalk.

Omogočamo tudi poslušanje ocen na zahtevo. Imamo podkast, poimenovan *Ocene*, ki ga poslušalci lahko najdejo v aplikacijah za podkaste, na RTV 365 ali Arsovi spletni strani. Številne naše ocene so na voljo tudi v bralni različici na portalu MMC, ki ima prav tako velik doseg.

**Prihodnost kritike na Radiu Slovenija**

Žanr kritike je verjetno eden najzahtevnejših in radiu morda za razliko od klasičnega intervjuja tudi ne najbolj prijazen. Čeprav moram ob tem omeniti, da se trudimo, da so besedila prilagojena branju, izpisana s t. i. radijsko pisavo. S sodelavci in sodelavkami v Uredništvu za kulturo smo že večkrat razmišljali o novih načinih podajanja refleksije, npr. skozi pogovor moderatorja in kritika, kar bi ponudilo neko drugo programsko dinamiko. Želela bi si, če bi finančne in kadrovske okoliščine dopuščale, podkasta oz. oddaje, v kateri bi se trije ali dva kritika pogovarjala in soočala mnenja o določeni pesniški zbirki, grafičnem bienalu, plesni predstavi, filmu itd. Ampak seveda to pomeni večji kadrovsko-finančni pritisk. Namesto enega profesionalnega bralca knjige, sta angažirana dva, trije. To bi bil torej meta-radijski premislek o tem, kako bi lahko refleksijo umetnosti naredili privlačnejšo mediju.

**Prihodnost kritike na splošno**

Na radiu se pogosto pogovarjamo o našem poslušalcu, torej kdo je, česa si želi, kakšne so njegove navade ipd. Če si skušam zamisliti bralca/poslušalca kritik, je to nekdo, ki je osveščen odjemalec kulture, nekdo, ki ima dober razgled po kulturi. Običajno je, da si po ogledu neke gledališke predstave izmenjamo mnenja in povemo, kaj nam je bilo všeč, kaj ne. O stvareh, ki smo jih brali, videli ali jih imamo namen prebrati, videti, si želimo tudi profesionalnih mnenj. Torej, če nam kot družbi uspe vzgojiti/imeti veliko osveščenih odjemalcev in odjemalk kulture, potem bomo imeli tudi poslušalce in bralce recenzij. Na tem je treba kontinuirano delati. Torej, poleg prostora, financ in kadrov potrebujemo tudi občinstvo: bralce, poslušalce, gledalce.